
	Menettelyjen symbolit

		*	Kuulemismenettely	
	***	Hyväksyntämenettely
	***I	Tavallinen lainsäätämisjärjestys (ensimmäinen käsittely)
	***II	Tavallinen lainsäätämisjärjestys (toinen käsittely)
	***III	Tavallinen lainsäätämisjärjestys (kolmas käsittely)

(Menettely määräytyy säädösesityksessä ehdotetun oikeusperustan mukaan.)







	Tarkistukset säädösesitykseen

	Palstoina esitettävät parlamentin tarkistukset

Poistettava teksti merkitään vasempaan palstaan lihavoidulla kursiivilla. Tekstiä korvattaessa muutosmerkinnät tehdään molempiin palstoihin lihavoidulla kursiivilla. Uusi teksti merkitään oikeaan palstaan lihavoidulla kursiivilla.

Tarkistuksen tunnistetietojen ensimmäisellä ja toisella rivillä ilmoitetaan käsiteltävänä olevan säädösesityksen kohta, jota tarkistetaan. Jos tarkistus koskee olemassa olevaa säädöstä, jota säädösesityksellä muutetaan, tunnistetietojen kolmannella rivillä ilmoitetaan muutettavan säädöksen tyyppi ja numero ja neljännellä rivillä tarkistettavan tekstinkohdan paikannus. 

Konsolidoituna tekstinä esitettävät parlamentin tarkistukset

Uusi teksti merkitään lihavoidulla kursiivilla. Poistettava teksti merkitään symbolilla ▌tai yliviivauksella. Tekstiä korvattaessa muutosmerkinnät tehdään siten, että uusi teksti lihavoidaan ja kursivoidaan ja korvattava teksti poistetaan tai viivataan yli. 
Parlamentin yksiköiden tekemiä lopullisen tekstin teknisiä muutoksia ei merkitä.

LUONNOS EUROOPAN PARLAMENTIN LAINSÄÄDÄNTÖPÄÄTÖSLAUSELMAKSI
ehdotuksesta Euroopan parlamentin ja neuvoston asetukseksi tonnikalaa (Thunnus thynnus) koskevan saalisasiakirjaohjelman vahvistamisesta ja asetuksen (EU) N:o 640/2010 kumoamisesta
(COM(2020)0670 – C9-0336/2020 – 2020/0302(COD))
(Tavallinen lainsäätämisjärjestys: ensimmäinen käsittely)
Euroopan parlamentti, joka
–	ottaa huomioon komission ehdotuksen Euroopan parlamentille ja neuvostolle (COM(2020)0670),
[bookmark: _GoBack]–	ottaa huomioon Euroopan unionin toiminnasta tehdyn sopimuksen 294 artiklan 2 kohdan ja 43 artiklan 2 kohdan, joiden mukaisesti komissio on antanut ehdotuksen Euroopan parlamentille (C9-0336/2020),
–	ottaa huomioon Euroopan unionin toiminnasta tehdyn sopimuksen 294 artiklan 3 kohdan,
–	ottaa huomioon Euroopan talous- ja sosiaalikomitean 27. tammikuuta 2021 antaman lausunnon[footnoteRef:1], [1:  Ei vielä julkaistu virallisessa lehdessä.] 

–	ottaa huomioon työjärjestyksen 59 artiklan,
–	ottaa huomioon kalatalousvaliokunnan mietinnön (A9-0000/2021),
1.	vahvistaa ensimmäisen käsittelyn kantanaan komission ehdotuksen;
2.	pyytää komissiota antamaan asian uudelleen Euroopan parlamentin käsiteltäväksi, jos se korvaa ehdotuksensa, muuttaa sitä huomattavasti tai aikoo muuttaa sitä huomattavasti;
3.	kehottaa puhemiestä välittämään parlamentin kannan neuvostolle ja komissiolle sekä kansallisille parlamenteille.

Ehdotuksen tausta

Euroopan unionista tuli Atlantin tonnikalojen suojelua koskevan kansainvälisen yleissopimuksen, jäljempänä ’ICCAT-yleissopimus’, sopimuspuoli vuonna 1997. 

ICCAT-yleissopimuksessa määrätään tonnikalan ja sen lähilajien säilyttämisen ja hoidon alueellisen yhteistyön puitteista Atlantin valtamerellä ja viereisillä merillä perustamalla Kansainvälinen Atlantin tonnikalojen suojelukomissio (ICCAT). 

ICCAT:lla on valtuudet hyväksyä vastuualueeseensa kuuluvien kalavarojen säilyttämistä ja hoitoa koskevia sitovia suosituksia. Kyseiset asiakirjat on osoitettu ennen kaikkea ICCAT:n sopimuspuolille, kuten unionille, mutta ne sisältävät myös yksityisiä toimijoita (esimerkiksi alusten päälliköitä) koskevia velvoitteita. 

Ehdotuksen sisältö

Tässä ehdotuksessa [COM(2020)0670] määritellään unionin tonnikalaa koskeva saalisasiakirjaohjelma, jolla pannaan täytäntöön ICCAT:n hyväksymät säilyttämis- ja hoitotoimenpiteet, jotka perustuvat sen tonnikalasaaliin kirjausmenettelyyn. Kirjausmenettelyn tarkoituksena on tunnistaa kaikkien tonnikalojen alkuperä. 

Unionin saalisasiakirjaohjelma on itse asiassa jo käytössä asetuksen (EU) N:o 640/2010 nojalla. Käsiteltävänä olevassa ehdotuksessa, jonka tarkoituksena on kumota asetus (EU) N:o 640/2010, tonnikalan saalis- ja kauppatapahtumien kirjaaminen ja validointi tapahtuu sähköisellä tonnikalasaalisasiakirjajärjestelmällä (eBCD), joka on ollut toiminnassa vuodesta 2017 ja jota jäsenvaltiot ja toimijat jo käyttävät. Ehdotuksessa esitetään, että sähköinen järjestelmä voidaan poikkeuksellisesti korvata sähköisen järjestelmän vaatimuksia vastaavilla paperimuotoisilla asiakirjoilla (BCD-asiakirja eli tonnikalasaalisasiakirja).

Lisäksi ehdotuksessa määritetään tonnikalan saalis- ja jälleenvientiasiakirjojen käyttöä koskevat yleiset säännökset sekä tonnikalan saalis- ja kauppatapahtumien kirjaamista ja validointia koskevat säännöt. Merkittyjä kaloja varten vahvistetaan erityissäännöt. Se sisältää myös säännöksiä validointia edeltävästä todentamisesta, eBCD-käyttäjiä koskevien tietojen siirrosta sekä vuosittaisesta raportoinnista ICCAT:lle. Siinä ehdotetaan lisäksi delegoitujen säädösten laajaa käyttöä perussäädöksen muuttamiseksi tulevaisuudessa (14 artikla).

Esittelijän kanta

Esittelijä on tyytyväinen siihen, että komissio on ryhtynyt ICCAT:n suositusten tiukkaan täytäntöönpanoon ja luonut näin tasapuoliset toimintaedellytykset kaikille toimijoille. EU:n toimijoiden ja kansainvälisen valtamerten hallinnoinnin parantamisen kannalta on ratkaisevan tärkeää, että kaikille taataan identtiset olosuhteet samalla kun edistetään muille kuin EU:n laivastoille asetettuja korkeita kestävyysnormeja EU:n toimilla alueellisissa kalastuksenhoitojärjestöissä ja muilla kansainvälisillä foorumeilla. 
Esittelijä katsoo, että toimijoiden, kansalaisten ja kumppanimaiden kannalta on tärkeää, että komissio ehdottaa alueellisten kalastuksenhoitojärjestöjen suositusten nopeaa saattamista osaksi unionin lainsäädäntöä, jotta voidaan välttää viivästykset tiettyjen säännösten täytäntöönpanossa. Ei ole loogista, että ICCAT:n vuonna 2018 antamat suositukset, joissa määräajat on asetettu vuodelle 2020, hyväksytään vuonna 2021. 

Tämän perusteella ja ottaen huomioon, että tässä asiassa toimenpiteiden saattaminen osaksi unionin lainsäädäntöä on erittäin tekninen prosessi, jolla ei ole merkittävää poliittista sisältöä, esittelijä on päättänyt olla esittämättä tarkistuksia komission ehdotukseen.

